Združenie súkromných očných lekárov SR, Fedinova 9, 851 01 Bratislava

MUDr. Marek Krajčí

Minister zdravotníctva SR

Limbova 2

831 01 Bratislava

Vec: Stanovisko k ochrane očných lekárov počas výkonu práce

Na základe dostupných informácií o ochrane lekárov pri práci v období epidémie koronavírusu na Slovensku považujem za dôležité upozorniť, že oční lekári sú lekári prvého kontaktu, ktorí patria medzi najohrozenejších zdravotníckych pracovníkov. Preto je ich ochrana veľmi dôležitá. A to nie len z dôvodu ohrozenia zdravia ich smotných ale taktiež možného rozosievania infekcie medzi ostatnú populáciu.

Názor Združenia súkromných očných lekárov SR je podložený niekoľkými štúdiami ale aj klinickými skúsenosťami z krajín, kde infekcia prepukla vo väčšej miere než na Slovensku.

Vyberám z niektorých:

- prítomnosť koronavírusu je detekovateľná v slznom filme už dva až tri dni pred ostatnými klinickými príznakmi ochorenia, teda v čase, keď je pacient ešte asymptomatický

- pri štandardnom očnom vyšetrení prichádza očný lekár bezpodmienečne do kontaktu so slzným filmom pacienta

- pri štandardnom oftalmologickom vyšetrení prichádza lekár do intímneho kontaktu s pacientom, vo vzdialenosti menšej než 40 cm

- na vykonávanie bežných oftalmologických vyšetrení sú používané prístroje a pomôcky spôsobujúce vznik aerosolu, o ktorom vieme, že pretrváva vo vzduchu viac ako tri hodiny a na rôznych povrchoc až tri dni

- zápal spojoviek je jedným z kľúčových, v mnohých prípadoch prvým alebo aj jediným príznakom infekcie novým koronavírusom (viac ako 1/3 postihnutých popisuje pálenie a rezanie očí, výraznú slzivosť a svetloplachosť)

- slzy, rsp. slzný film, sú jedným z vektorov prenosu koronavírusu medzi pacientami

- prvý lekár, ktorý podľahol koronavírusu bol oftalmológ

Z vyššie uvedených dôvodom Vás žiadam o zabezpečenie dostatočnej ochrany všetkých očných lekárov a zdravotníkeho personálu pracujúceho na očných ambulanciách, oddeleniach a klinikách, bez rozdielu, počas výkonu ich povolania primeranými ochrannými pomôckami. A to hlavne respirátormi úrovne FFP2 pre lekára a ostatný zdravotný personál v dostatočnom počte na jeden deň, jednorázových gumených rukavíc, ktoré je nevyhnutné vymeniť po každom pacientovi a ochranné okuliare alebo ochranné štíty na štrbinové lampy.

Dezinfekcia a očistenie vyšetrovacieho prostredia po každom pacientovi je už dlhodobo štandardným postupom.

Je nevyhnutné uvedomiť si, že práca oftalmológa je rovnako, ak nie aj viac, riziková z pohľadu možnosti nakazenia sa, či šírenia nákazy, ako práca všeobecného lekára alebo stomatológa.

Všetci členovia Združenia súkromných očných lekárov SR sú pripravení vykonávať svoju prácu s najlepšími presvedčením a odhodlaním. Pokiaľ však nebudú pre nich zabezpečené dostatočné a primerané ochranné prostriedky, budú môcť vykonávať len telefonické konzultácie a predpis elektronických receptov. A to nie z dôvodu ochrany svojho zdravia, ale ochrany zdravia svojich pacientov a svojich rodinných príslušníkov.

Z tohto dôvodu Vás žiadam o odborné a zodpovedné prehodnotenie zaradenia očných lekárov do primeranej ochrannej skupiny a zabezpečenie dostatočného množstva ochranných pomôcok.

Želám Vám veľa energie a chladnú hlavu pri náročných rozhodnutiach, ktoré Vás ešte čakajú a teším sa a očakávam Vašu skorú odpoveď.

S pozdravom,

MUDr. Ľubica Veselá

prezidentka ZSOLSR

MUDr. Ľubica Veselá

Moyzesova 22

040 01 Košice

E- mail: lubica.vesela@veselyok.com

Tel.: 0905 850 505